b'\n_START_ARTICLE_\nDen Russiske F\xc3\xb8derations Luftv\xc3\xa5ben\n_START_SECTION_\nForhistorie\n_START_PARAGRAPH_\nSovjetunionens flystyrker var ikke samlet i \xc3\xa9t luftv\xc3\xa5ben, som i mange andre lande._NEWLINE_Til at yde luftst\xc3\xb8tte til den R\xc3\xb8de H\xc3\xa6r havde man et taktisk luftv\xc3\xa5ben V.V.S._NEWLINE_Til at beskytte sovjetisk territorium havde man et defensivt luftv\xc3\xa5ben (russisk: \xd0\x92\xd0\xbe\xd0\xb9\xd1\x81\xd0\xba\xd0\xb0 \xd0\xbf\xd1\x80\xd0\xbe\xd1\x82\xd0\xb8\xd0\xb2\xd0\xbe\xd0\xb2\xd0\xbe\xd0\xb7\xd0\xb4\xd1\x83\xd1\x88\xd0\xbd\xd0\xbe\xd0\xb9 \xd0\xbe\xd0\xb1\xd0\xbe\xd1\x80\xd0\xbe\xd0\xbd\xd1\x8b, tr. Vojska protivovozdusjnoj oborony; fork. PVO). PVO var opdelt i distrikter med tilh\xc3\xb8rende flybaser og jagereskadriller. I 1998 blev Ruslands PVO underlagt VVS._NEWLINE_Til at atombombe USA og andre med bombefly havde man et strategisk luftv\xc3\xa5ben (russisk: \xd0\x94\xd0\xb0\xd0\xbb\xd1\x8c\xd0\xbd\xd1\x8f\xd1\x8f \xd0\x90\xd0\xb2\xd0\xb8\xd0\xb0\xd1\x86\xd0\xb8\xd1\x8f, tr. Dalnjaja Aviatsija; fork. DA). I 1998 blev Ruslands DA underlagt VVS._NEWLINE_Lufttransport, herunder VIP, blev varetaget af milit\xc3\xa6re transportfly (russisk: \xd0\x92\xd0\xbe\xd0\xb5\xd0\xbd\xd0\xbd\xd0\xbe-\xd0\xa2\xd1\x80\xd0\xb0\xd0\xbd\xd1\x81\xd0\xbf\xd0\xbe\xd1\x80\xd1\x82\xd0\xbd\xd0\xb0\xd1\x8f \xd0\x90\xd0\xb2\xd0\xb8\xd0\xb0\xd1\x86\xd0\xb8\xd1\x8f, tr. Voenno-Transportnaja Aviatsija; fork. VTA), der senere blev underlagt VVS._NEWLINE_Interkontinentale ballistiske missiler er i USA underlagt luftv\xc3\xa5bnet (USAF), mens de landbaserede atommissiler i b\xc3\xa5de Sovjetunionen og Rusland opereres af de selvst\xc3\xa6ndige strategiske rakettropper. Rusland overtog alle Sovjetunionens kernev\xc3\xa5ben._NEWLINE_Endelig har Ruslands fl\xc3\xa5de sin egen flyvetjeneste med langtr\xc3\xa6kkende bombefly, vandflyvere, helikoptere og hangarskibsfly.\n_START_SECTION_\nDet Russiske Kejserrige\n_START_PARAGRAPH_\nDet Russiske Kejserrige indf\xc3\xb8rte i 1910 milit\xc3\xa6rfly under ingeni\xc3\xb8rtropperne. Under 1. verdenskrig bombede russiske firemotorede Sikorsky Ilja Muromets-bombefly Tyskland og \xc3\x98strig-Ungarn. I 1915 blev flystyrkerne en selvst\xc3\xa6ndig del af den russiske h\xc3\xa6r._NEWLINE_Ved revolutionen i 1917 blev flyene overtaget af "arbejdernes og b\xc3\xb8ndernes r\xc3\xb8de luftfl\xc3\xa5de" (russisk: \xd0\xa0\xd0\xb0\xd0\xb1\xd0\xbe\xd1\x87\xd0\xb5-\xd0\x9a\xd1\x80\xd0\xb5\xd1\x81\xd1\x82\xd1\x8c\xd1\x8f\xd0\xbd\xd1\x81\xd0\xba\xd0\xb8\xd0\xb9 \xd0\x9a\xd1\x80\xd0\xb0\xd1\x81\xd0\xbd\xd1\x8b\xd0\xb9 \xd0\x92\xd0\xbe\xd0\xb7\xd0\xb4\xd1\x83\xd1\x88\xd0\xbd\xd1\x8b\xd0\xb9 \xd0\xa4\xd0\xbb\xd0\xbe\xd1\x82, tr. Rabotje-Krestjanskaj Krasnyj Vozdusjnyj Flot) under Den Russiske Borgerkrig (1917-22).\n_START_SECTION_\nMateriel\n_START_PARAGRAPH_\nNedenst\xc3\xa5ende liste over fly er indsamlet fra offentligt tilg\xc3\xa6ngelige kilder. Den pr\xc3\xa6cise sammens\xc3\xa6tning af Ruslands luftv\xc3\xa5bens materiel er ikke offentlig tilg\xc3\xa6ngelig og listen nedenfor kan derfor v\xc3\xa6re upr\xc3\xa6cis eller endog fejlagtig._NEWLINE_Pr. 1. september 2011 overgik ansvaret for ubemandede luftfart\xc3\xb8jer (UAV, ogs\xc3\xa5 kaldet "droner") til h\xc3\xa6ren.'